MTLS ติดปีก! ปรับเป้าสินเชื่อโต 70%กำไร Q2/59 ทุบสถิติใหม่แตะ 305 ลบ.
MTLS ติดปีก! ปรับเป้าสินเชื่อโต 70% หลังรุกขยายสาขาเป็น 1,600 แห่ง โบรกฯ มองกำไร Q2/59 ทำสถิติใหม่ 305 ลบ. เติบโต 66.5% พ่วงอัพไซด์กว่า 36%
29 ก.ค. 2559

MTLS ติดปีก! ปรับเป้าสินเชื่อโต 70% หลังรุกขยายสาขาเป็น 1,600 แห่ง โบรกฯ มองกำไร Q2/59 ทำสถิติใหม่ 305 ลบ. เติบโต 66.5% พ่วงอัพไซด์กว่า 36%
นายชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง จำกัด (มหาชน) หรือ MTLS เปิดเผยถึงแผนการดำเนินงานในช่วงครึ่งปีหลังว่า บริษัทได้ปรับเพิ่มเป้าหมายการเปิดสาขาใหม่เพิ่มเป็น 1,600 แห่งทั่วประเทศ จากเดิมวางไว้ที่ 1,350 แห่ง ซึ่งขณะนี้เปิดสาขาไปแล้ว  1,236  สาขา เหตุที่ต้องเพิ่มสาขา เนื่องจากได้รับกระแสตอบรับจากลูกค้าอย่างดีเยี่ยม
อีกทั้งย่างเข้าฤดูฝน เกษตรกรทำการเพาะปลูกทำให้ลูกค้าเกษตรกรมีความต้องการสินเชื่อเพิ่มขึ้นเป็นจำนวนมาก ประกอบกับการขยายสาขาเพิ่ม ทำให้ยอดปล่อยสินเชื่อปรับตัวเพิ่มขึ้นอย่างมีนัยสำคัญ ซึ่งเห็นได้จากในช่วงครึ่งปีแรกยอดปล่อยสินเชื่อคาดเติบโตกว่า 80% เมื่อเทียบกับช่วงเดียวกันของปีก่อน
สำหรับแนวโน้มในช่วงครึ่งปีหลังคาดว่าสินเชื่อจะเติบโตต่อเนื่องจากช่วงครึ่งปีแรก ซึ่งปัจจัยหนุนสำคัญยังคงมาจากการขยายสาขา และความต้องการสินเชื่อที่เพิ่มมากขึ้นของกลุ่มคนที่มีรายได้น้อย ซึ่งถือเป็นกลุ่มเป้าหมายของบริษัทฯ สอดคล้องกับนโยบายของทางการที่เร่งส่งเสริมให้ประชาชนในระดับล่างได้เข้าถึงแหล่งสินเชื่อในระบบ ลดการพึ่งพาสินเชื่อนอกระบบที่คิดอัตราดอกเบี้ยในระดับสูง
“ที่ผ่านมาหลังจากที่เราเดินหน้าขยายสาขาไปยังต่างจังหวัด ทำให้เห็นว่าความต้องการของลูกค้ายังมีอยู่เป็นจำนวนมาก ซึ่งทำให้มั่นใจว่าแนวโน้มสินเชื่อในปีนี้ตลอดทั้งปีจะเติบโตไม่ต่ำกว่า 70% จากเดิมวางเป้าหมายเติบโต 50% ซึ่งจะช่วยผลักดันให้รายได้ และกำไรของบริษัทในปีนี้ ทำสถิติสูงสุดใหม่ต่อเนื่อง”นายชูชาติ กล่าว
ขณะที่บริษัทได้มีการเตรียมแหล่งเงินกู้ทั้งระยะสั้น และระยะยาวไว้ในวงเงิน 10,000 ล้านบาท เพื่อรองรับแผนการปล่อยสินเชื่อในปีนี้ ซึ่งมีสถาบันการเงินให้ความสนใจ และนำเสนอประเภทของวงเงิน ทั้งตั๋วแลกเงิน, ตั๋วสัญญาใช้เงิน และเงินกู้ดอกเบี้ยต่ำเข้ามาจำนวนมาก ซึ่งอัตราดอกเบี้ยเฉลี่ยอยู่ในช่วงระดับต่ำกว่า 3.5% ตามประเภทของวงเงิน และระยะเวลา โดยเงินกู้ทั้งหมดจะนำไปลงทุนในธุรกิจปล่อยสินเชื่อของบริษัทฯไม่ว่าจะเป็น สินเชื่อทะเบียนรถจักรยานยนต์ สินเชื่อรถยนต์ สินเชื่อรถเพื่อการเกษตร สินเชื่อโฉนดที่ดิน สินเชื่อนาโนไฟแนนซ์ และสินเชื่อส่วนบุคคล
 
ด้าน บล.เออีซี ระบุในบทวิเคราะห์ (27 ก.ค.) แนะนำ ซื้อ MTLS ราคาเป้าหมาย 26 บาท โดยมองว่าช่วงไตรมาส 2/59 กำไรจะทำสถิติใหม่ 305 ล้านบาท เติบโต 66.5% จากปีก่อนหนุนด้วยจำนวนสาขาเพิ่มขึ้น ซึ่งคาดช่วยผลักดันพอร์ตสินเชื่อขยายตัว 78.2% จากปีก่อน ขณะที่ทั้งปี 59 คาดกำไรโต 48.5% จากปีก่อน และโตต่อ 34.8% ในปี 60 ตามแผนเปิดสาขาที่เป็นไปตามเป้าและสินเชื่อที่หลากหลายขึ้น
โดยราคาหุ้น MTLS ปิดตลาดวานนี้ (28 ก.ค.) อยู่ที่ 19.00 บาท ปรับตัวลง 0.10 บาท หรือ 0.52% สูงสุดที่ 19.20 บาท ต่ำสุดที่ 18.90 บาท ด้วยมูลค่าซื้อขาย 44.72 ล้านบาท ซึ่งราคายังมีอัพไซด์ 36% จากราคาเป้าหมาย 26.00 บาท